# SMTTE-model ”Skovens dyr”

# Sammenhæng

Løvspring er en privat integreret natur- og idrætsinstitution, hvor der pt. er 40 vuggestuebørn. Løvspring har årligt to overordnede temaer, som hver gruppe individuelt arbejder med. Personalet udarbejder SMTTE-model for forløbet, denne gang for de enkelte grupper i vuggestuen.
Temaet for Foråret 2019 er ”Skovens dyr”. Loppe gruppen består af 12 børn i alderen 8 måneder til 2 ½ år. Når SMTTE-modellen læses skal man tage højde for at vuggestuebørnene er på forskellige udviklingstrin, og vi vil af denne grund opleve forskellige tegn og tiltag for det enkelte barn. Loppe gruppen vil i dette forløb have vægt på læreplanstemaet kommunikation og Sprog.

*”Løvspring er et fællesskab, natur og omgivelser i bevægelse.*

*Vi inspirerer og udvikler til leg og læring for livet.”*

# Mål

Målet for dette Forårstema ”Skovens dyr” er, at børnene får et større ordforråd og sprogforståelse gennem sange, lyde, rim, fagter og historier om ræven, egernet og uglen fra ”Hit med lyden” + Peter pindsvin, som er et selvopfundet dyr.

Vi vil desuden have fokus på forældreinddragelse i forhold til de styrkede læreplaner.

# Tiltag

Vi vil tage udgangspunkt i dyrene; ræv, egern, ugle og pindsvin disse dyr vil blive omdrejningspunktet for vores aktiviteter og gennemsyre vores tema de næste tre måneder. Ræven, egernet og uglen er dyr som findes i ”Hit med Lyden”, vi vil bruge de sange, rim, lyde og fagter som hører til disse dyr. Vi vil arbejde i små grupper med fokus på nærvær og kompetencer, derfor vil børnene blive delt op i tre grupper; yngste, mellemste og ældste til og med Marts, hvorefter grupperne vil bliver mere flydende, da der starter nye børn i gruppen. På denne måde kan der tages højde for børnenes forskellige udviklingstrin. Der vil blive lavet tre poser med ordkort og et af dyrene i hver kuffert samt tilhørende materiale, derved har en af grupperne altid en pose at tage med til samling og aktiviteter på helholdvis hjemmedage, udedage og skovdage. Vi vil desuden synge skovsangen, hvor vi bruger de vers som omhandler vores fokus dyr.

For at inddrage forældrene i vores tema, vil vi dele de sange, rim og historier om dyrene via Famly, på den måde kan forældrene blive en del af temaet og derved skabe et større sammenhæng mellem institution og hjem.

Temaet vil blive afsluttet med en fernisering den 26 april, hvor der vil være billeder og aktiviteter omhandlende ”Skovens Dyr”.

# Tegn

* At børnene genkender ræven, uglen og egernet fra ”Hit med Lyden”.
* At børnene selv bruger lydene og fagterne fra dyrene.
* At børnene, på deres udviklingstrin, benytter sangene og rimene fra dyrene. Fx ved at synge dem.
* At børnene er deltagende og aktive til samlinger.
* At børnene får kendskab til ordkort og nogle kan begynde, at genkende sit eget navn eller forbogstav.

# Evaluering

Der vil blive evalueret i grupper på tværs af Løvspring til gruppemøder.

Vi vil desuden i Loppe gruppen evaluerer til gruppemøderne den 27/2, 28/3 og 29/4.

Vi vil bruge opslag på Famly til at evaluere vores forløb.